Ullerålsgata

Ullerålsgata (1-57, 2-54), tidligere også kalt Ullerålsveien, er i dag ei gate på Nordsia i Hønefoss og trolig en av de aller eldste ferdselsårene på nordsiden av byen. Gata er inntegnet på Hans Bergs opppmålings- og reguleringsplan over Hønefoss fra 1855–1856. N. S. Krums kart fra 1888 viser at Ullerålsgata var hovedferdselsåra mellom Hønefossen og Ullerål før Hønengata ble anlagt.

Ullerålsgata starter i dag fra nedre del av Hønengata og løper først nordøstover, før den svinger i mer nordlig retning og løper opp til Roa-Hønefosslinjen. Gata krysser Gullagata ved innkjøringen til Holttangen, østre del av Grensegata og Asbjørnsens gate. I øvre del er det avkjøring til Wahlstrøms gate med gjennomkjøring til Bekkegata.

Strekningen fram til Grensegata fra Hønengata ligger innenfor de gamle bygrensene, mens øvre del ligger i tidligere Norderhov herredskommune. Med unntak for et forretningsbygg helt i begynnelse av gata, preges hele gatestrekningen av eldre villabebyggelser.

Ullerålsgata er synonym med den opprinnelige hovedferdselsåra fra sør til nord i nordre bydel. Opprinnelig gikk trolig gata fra bredden av Begna og til Hov gård i Ullerål.

Navnet stammer fra bygda Ullerål, som tidligere var en del av Haug sogn på vestsiden av Randselva, nord for bykommunen Hønefoss fra 1852. Navnet har sammenheng med den norrøne guden Ullr, og endelsen -ål kan bety stripe eller bånd, som da refererer til den høyden som går fra Hønefossen til Hovsmarka. En annen tolking er at endelsen kommer fra det gotiske ordet alhs, som betyr tempel.

 Bildegalleri 

 Se også 
 Gater i Hønefoss

 Referanser 
Julehilsen fra Ringerike - Julen 2017 (side 14), besøkt 7. desember 2020.

Postens adressesøk - Ullerålsgata

 Eksterne lenker 


Kategori:Gater i Hønefoss
Kategori:Veier i Ringerike